b'\n_START_ARTICLE_\nPerspectiva de g\xc3\xa8nere\n_START_PARAGRAPH_\nEl terme de perspectiva de g\xc3\xa8nere, cada cop m\xc3\xa9s utilitzat en les pol\xc3\xadtiques p\xc3\xbabliques, significa b\xc3\xa0sicament aproximar-se a qualsevol fenomen o realitat social a partir del g\xc3\xa8nere com a una construcci\xc3\xb3 social i de les relacions de poder derivats d\'aquesta construcci\xc3\xb3. La integraci\xc3\xb3 de la perspectiva de g\xc3\xa8nere en la elaboraci\xc3\xb3 d\'una acci\xc3\xb3 planificada (llei, pol\xc3\xadtica, programa) implica avaluar les implicacions per a les dones i els homes d\'aquesta._NEWLINE_Com assenyala Serret Bravo, analitzar o treballar quelcom amb perspectiva de g\xc3\xa8nere \xc3\xa9s l\'acte d\'aproximar-se a una realitat, posant l\'atenci\xc3\xb3 a la construcci\xc3\xb3 de la categoria de g\xc3\xa8nere i les seves relacions de poder. I, com qualsevol perspectiva, \xc3\xa9s com mirar la realitat amb unes determinades ulleres que ens permeten veure coses que, sense elles, no ser\xc3\xadem capaces d\'observar per\xc3\xb2 que hi s\xc3\xb3n. Aquestes ulleres ens ajuden a ampliar la visi\xc3\xb3 o ressaltar les q\xc3\xbcestions sobre el g\xc3\xa8nere que, sense les ulleres, ens podrien passar desapercebudes o semblar inexistents._NEWLINE_\xc3\x89s un terme que fa refer\xc3\xa8ncia a la consideraci\xc3\xb3 de les difer\xc3\xa8ncies entre homes i dones en un \xc3\xa0mbit o una activitat determinats, amb l\'objectiu de tenir-les en compte per trobar l\xc3\xadnies d\'acci\xc3\xb3 que permetin eliminar les desigualtats. Aquest terme est\xc3\xa0 molt relacionat amb els termes transversalitat de g\xc3\xa8nere i transversalitzaci\xc3\xb3 de g\xc3\xa8nere, que sovint s\xc3\xb3n m\xc3\xa9s reconeguts a partir de la forma anglesa gender mainstreaming._NEWLINE_La idea de fons de la transversalitzaci\xc3\xb3 de g\xc3\xa8nere \xc3\xa9s que les pol\xc3\xadtiques d\'igualtat no s\'apliquin nom\xc3\xa9s des d\'un departament de govern espec\xc3\xadfic, sin\xc3\xb3 que ho impregnin tot, i que en qualsevol actuaci\xc3\xb3 pol\xc3\xadtica, sigui de l\'\xc3\xa0mbit que sigui i es trobi en la fase que es trobi, es prenguin en consideraci\xc3\xb3 les difer\xc3\xa8ncies entre homes i dones, les diferents experi\xc3\xa8ncies dels uns i les altres i les diferents implicacions que all\xc3\xb2 que es preveu fer pot tenir sobre cadascun d\'aquests dos grups.\n_START_SECTION_\nEtimologia\n_START_PARAGRAPH_\nSovint gender mainstreaming tamb\xc3\xa9 pot traduir-se contextualment en catal\xc3\xa0 per transversalitat de g\xc3\xa8nere, que \xc3\xa9s una soluci\xc3\xb3 m\xc3\xa9s simple i natural, per\xc3\xb2 cal tenir present que el substantiu transversalitat designa una qualitat, mentre que l\'angl\xc3\xa8s mainstreaming (i igualment transversalitzaci\xc3\xb3) designa una acci\xc3\xb3._NEWLINE_El nucli transversalitzaci\xc3\xb3 (paral\xc2\xb7lel formalment a altres substantius com ara generalitzaci\xc3\xb3, industrialitzaci\xc3\xb3 o popularitzaci\xc3\xb3, vinculats a processos i operacions) \xc3\xa9s un derivat del verb transversalitzar, derivat, al seu torn, de l\'adjectiu transversal. En sentit recte, l\'adjectiu transversal s\'aplica a all\xc3\xb2 \xe2\x80\x98que travessa una direcci\xc3\xb3 donada\', per\xc3\xb2 en sentit figurat tamb\xc3\xa9 t\xc3\xa9 relaci\xc3\xb3, segons recullen ja alguns diccionaris catalans, amb all\xc3\xb2 \xe2\x80\x98que abasta tots els elements d\'un sistema en un moment determinat\'. Transversalitzaci\xc3\xb3 de g\xc3\xa8nere \xc3\xa9s, doncs, l\'acci\xc3\xb3 de fer transversal o d\'incloure arreu el g\xc3\xa8nere o, m\xc3\xa9s espec\xc3\xadficament aqu\xc3\xad, la perspectiva de g\xc3\xa8nere. Noteu, d\'altra banda, que g\xc3\xa8nere \xc3\xa9s un substantiu ja normatiu amb el sentit de \xe2\x80\x9cSexe en funci\xc3\xb3 dels trets, dels rols i de les funcions que li s\xc3\xb3n culturalment associats\xe2\x80\x9d.\n_START_SECTION_\nOrigen\n_START_PARAGRAPH_\nL\'origen del concepte s\'ha de buscar a la IV Conferencia Internacional de la Dona que va tenir lloc a Pekin el 1995, conferencia que va ser un punt d\xe2\x80\x99inflexi\xc3\xb3 per a l\xe2\x80\x99agenda mundial en igualtat de g\xc3\xa8nere. De la conferencia va resultar la Declaraci\xc3\xb3 i Plataforma d\xe2\x80\x99Acci\xc3\xb3 de Beijing que van adoptar tots els pa\xc3\xafsos integrants (189). Aquesta Declaraci\xc3\xb3, orientada especialment a l\xe2\x80\x99empoderament de les dones, especifica la necessitat de tenir en compte l\xe2\x80\x99impacte de g\xc3\xa8nere en les actuacions dels governs, en concret, en el seu punt 38, els pa\xc3\xafsos es comnprometen a:_NEWLINE_(\xe2\x80\xa6) garantir que totes les pol\xc3\xadtiques i programes reflecteixin una perspectiva de g\xc3\xa8nere. I en el punt 57 afirmen que: l\'\xc3\xa8xit de les pol\xc3\xadtiques i les mesures destinades a recolzar o refor\xc3\xa7ar la promoci\xc3\xb3 de la igualtat de g\xc3\xa8nere i la millora de la condici\xc3\xb3 de la dona ha de basar-se en la integraci\xc3\xb3 d\'una perspectiva de g\xc3\xa8nere en les pol\xc3\xadtiques generals relacionades amb totes les esferes de la societat, aix\xc3\xad com en l\'aplicaci\xc3\xb3 de mesures positives amb ajuda institucional i financera adequada en tots els nivells.\n_START_SECTION_\nLa perspectiva de g\xc3\xa8nere a la Uni\xc3\xb3 Europea\n_START_PARAGRAPH_\nAmb posterioritat a la Confer\xc3\xa8ncia de Pekin, la UE va anar incorporant progressivament el posicionament de g\xc3\xa8nere en les seves actuacions. Aix\xc3\xad al 2003, el Parlament va adoptar una resoluci\xc3\xb3 sobre la integraci\xc3\xb3 de la perspectiva de g\xc3\xa8nere a nivell intern i va crear un Grup d\'Alt nivell sobre Igualtat de G\xc3\xa8nere i Diversitat per promoure aquesta perspectiva. Tamb\xc3\xa9 es va crear la Comissi\xc3\xb3 de Drets de la Dona i Igualtat de G\xc3\xa8nere (FEMMN) que \xc3\xa9s el principal organisme responsable d\'incorporar la perspectiva de g\xc3\xa8nere en els sectors pol\xc3\xadtics. Aquesta comissi\xc3\xb3 pot introduir la perspectiva de g\xc3\xa8nere en els treballs d\'altres comissions sobre altres q\xc3\xbcestions espec\xc3\xadfiques.\n_START_SECTION_\nImplicacions\n_START_PARAGRAPH_\nLa perspectiva de g\xc3\xa8nere \xc3\xa9s una manera d\'aproximar-se a la realitat i, per tant \xc3\xa9s una eina que ajuda a entendre-la. \xc3\x89s necessari comptar amb eines que ajudin a identificar de quina manera les intervencions o accions impacten o condicionen els homes i les dones. Adoptar aquesta perspectiva implica contrarestar altres mirades presentades i assumides com a neutrals o objectives que ajuden a consolidar les desigualtats de g\xc3\xa8nere existents. A m\xc3\xa9s tamb\xc3\xa9 implica:_NEWLINE_a) Una meta: l\'equitat de g\xc3\xa8nere._NEWLINE_b) Canvis funcionals i estructurals: reorganitzaci\xc3\xb3, millora, desenvolupament i avaluaci\xc3\xb3 dels processos de presa de decisions pol\xc3\xadtiques._NEWLINE_c) Processos pol\xc3\xadtics (noves maneres d\'idear i enfocar les pol\xc3\xadtiques, canvis en la cultura organitzativa a institucional) i t\xc3\xa8cnics (disposar d\'eines conceptuals i anal\xc3\xadtiques basades en l\'an\xc3\xa0lisi de g\xc3\xa8nere)._NEWLINE_d) Involucrar els "agents ordinaris" de les "pol\xc3\xadtiques ordin\xc3\xa0ries": el proc\xc3\xa9s d\'elaboraci\xc3\xb3 de les pol\xc3\xadtiques es reorganitza de manera que els seus agents ordinaris s\xc3\xa0piguen com incorporar una perspectiva de g\xc3\xa8nere.'